KIRJALLINEN KYSYMYS E-1707/00 esittäjä(t): Karin Riis-Jørgensen (ELDR) komissiolle. Ulkoistaminen.



Virallinen lehti nro 103 E , 03/04/2001 s. 0022 - 0023



KIRJALLINEN KYSYMYS E-1707/00 esittäjä(t): Karin Riis-Jørgensen (ELDR) komissiolle (29. toukokuuta 2000) Aihe: Ulkoistaminen Neljän vuoden kuluessa tanskalaiset kunnat ja läänit ovat seitsenkertaistaneet niiden tehtävien lukumäärän, joista julkiset viranomaiset hankkivat tuloja tekemällä niitä toistensa tilauksesta. Tämä jyrkkä kasvu on tosiasia, vaikka Tanskan hallitus on useita kertoja vakuuttanut EU:n komissiolle, että kunnat ja läänit vastaavat vain tehtävistä, joissa ne eivät kilpaile yksityisten yritysten kanssa tai kilpailevat vain rajoitetussa mitassa. Tanskan sisäministeriön 31. maaliskuuta 2000 antaman selvityksen perusteella Tanskan pienyrityksiä edustava Håndværksrådet on laskenut, että yksityiset yritykset olisivat voineet suorittaa n. 90 prosenttia mainituista tehtävistä, joiden arvo on yhteensä 174 miljoonaa kruunua. Näitä tehtäviä ovat mm. puutarhatyöt, viheralueiden hoito, katujen puhtaanapito, laboratoriotyöt ja -analyysit, ruokakuljetukset, pakastettujen elintarvikkeiden myynti, pesulatehtävät, pienemmät korjaus- ja rakennustyöt, maalaustyöt, sepäntyöt, kuljetukset, siivous, atk-tehtävät jne. Vuosina 1996/1997 mainittujen tehtävien arvo oli yhteensä 25 miljoonaa kruunua, vuonna 1999 jo yhteensä 174 miljoonaa kruunua (mukaan lukien toistaiseksi toteuttamattomat tarjoukset), ja monet asiat viittaavat siihen, että niiden tehtävien osuus, jotka yksityiset yritykset olisivat voineet suorittaa, on noussut vastaavassa tahdissa. Mikä on Euroopan komission kanta edellä mainittujen tehtävien lisääntymiseen suhteessa 14. kesäkuuta 1995 säädettyyn lakiin n:o 378, joka koskee kuntien ja läänien ja muiden julkisten viranomaisten tehtäviä, ja Tanskan sisäministeriön Euroopan komissiolle 31. maaliskuuta 2000 antamaan selvitykseen, kun otetaan huomioon, että yksityiset yritykset olisivat voineet hoitaa ylivoimaisesti suuriman osan mainituista tehtävistä? Aikooko komissio estää kuntien ja läänien ja muiden julkisten viranomaisten tehtäviä koskevaan 14. kesäkuuta 1995 säädettyyn lakiin n:o 378 sisältyvien tehtävien suorittamisen muiden julkisten viranomaisten toimesta tapauksissa, joissa ne kilpailevat yksityisten yritysten kanssa? Mario Montin komission puolesta antama vastaus (20. heinäkuuta 2000) Jäsenvaltiot saavat vapaasti ostaa tuotteita ja palveluja mistä ja keneltä tahtovat, kunhan vain julkisia hankintoja koskevia yhteisön sääntöjä noudatetaan. Jäsenvaltioiden on varmistettava, että sen enempää yksityiset kuin julkisetkaan yritykset eivät saa liiallista korvausta mistään yleishyödyllisestä palvelusta tai tuotteesta, joita ne tarjoavat EY:n perustamissopimuksen 86 artiklan 2 kohdan (ent. 90 artiklan) perusteella, jotta vältettäisiin liiallisten korvausten käyttö yritysten muiden kaupallisten toimintojen tukemiseen. Mikäli näitä periaatteita noudatetaan, komissiolla ei ole valtaa puuttua asiaan. Komissio tutkii parhaillaan, millaisia vaikutuksia Tanskan sisäministeriön komissiolle 31. maaliskuuta 2000 toimittamassa lausunnossa mainitulla lailla ja sen soveltamisesta esitetyillä konkreettisilla esimerkeillä on yhteisön hankintasääntöjen kannalta tarkasteltuna.